Mme Setlhoka o digela dingwaga tse 102
Motho wa maloba o iteile kgomo lonaka fa a re tlhotsapele ga se eswa pele e bile khutsana e sa sweng e emetse monono, go ntse jalo ka mosadimogolo, Mme Keneilwe Mmankgodiepetsana Samotho Seneo Setlhoka yo o digelang dingwaga tse di lekgolo le bobedi kwa ga Moshupa. Barwa le barwadi le masika a ga mosadimogolo Mma Setlhoka ba ne ba mo direla moletlo wa go digela dingwaga tse di lekgolo le bobedi mo Moshupa mme a santse a tshedile a sena bokoa bope kwa ntle ga go palelwa ke go tsamaya ka ntata ya bogodi. Mme Setlhoka ke mosadimogolo yo o santseng a na le pono e e siameng, o santse a itekanetse mo mmeleng, mathata bogodi bo dira gore tlhaloganyo ya gagwe e ne e latlhega fale le fale. O tsamaya ka kolotsana ka maoto a gagwe a palelwa ka ntata ya bogodi. O tsholetswe mo kgotleng ya Rungwane kwa goora Nnyoyammotsi mo Moshupa. Dibui ka go farolagana ba kaile fa Mme Setlhoka e le senatla sa temo-thuo, moroki, Mogwebi, Motsadi e bile a le kelotlhoko. Kgosana ya tetlanyo mo Jerusalem mo kgotleng ya Rungwana mo Moshupa, Kgosi Sekopo Nkgwang o boletse mo potsolosong le BOPA bosheng gore Mme Keneilwe e ne e le senatla sa dinatla, a le mogwebi yo mogolo yo o sa iponeng tsapa. Kgosi Sekopo o ne a golega koloi ya kgothokgotho, Mmannyekere, a golega dikgomo, a dira bojalwa jwa bagolo jo go bolelwang bo ne bo le monate thata. O ne a itse batho le ba masika a gagwe. O godisitse bana ba bana le betsi. O boletse fa a tsholetswe kwa kgotleng yoora Nyoyammutsi. O ne a le lerato e le morui wa dikgomo le dinku. Otatile Tau le ene o tlhalositse fa mosadimogolo e le motho yo o bonolo. Fa ba BOPA ba ikopanya le Mme Keneilwe Setlhoka o ne a lebogela gore bana le bana ba bana ba gagwe ba mo gopotse. Se se hakgamatsang ke gore mosadimogolo o ne a rakantsha lekoko la BOPA ka pina e e monate ya Lontone. Pina e a e ratileng thata e ne e re Batho a reyeng ko ntlong ya Modimo, e nngwe e ne e le e go tweng O ntsee jaaka ke ntse, le ya A nka tsena a nka tsena o diegetseng. Bokhutlo